google/wiki40b huggingface dataset:
Καλλωπισμός

Ο καλλωπισμός είναι η διαδικασία της βελτίωσης της εικόνας σε ένα πρόσωπο, τόπο ή κάτι άλλο. Όσον αφορά την πόλη, κωμόπολη ή αστική περιοχή, αυτό συχνά περιλαμβάνει τη φύτευση δέντρων, θάμνων και άλλης βλάστησης, αλλά συχνά περιλαμβάνει την προσθήκη διακοσμητικών ή ιστορικών φώτων δρόμου και άλλου φωτισμού ή την αντικατάσταση σπασμένων πεζοδρομίων συχνά με τούβλο ή άλλο φυσικό υλικό. Τα παλιομοδίτικα λιθόστρωτα πεζοδρόμια χρησιμοποιούνται μερικές φορές για διαβάσεις, καθώς παρέχουν το πρόσθετο πλεονέκτημα της επιβράδυνσης των αυτοκινητιστών.
Τα σχέδια καλλωπισμού χρησιμοποιούνται συχνά από τα δημοτικά συμβούλια για την ανακαίνιση των περιοχών του κέντρου της πόλης, προκειμένου να τονωθεί ο τουρισμός ή άλλες εμπορικές δραστηριότητες. Συχνά η αναγκαιότητα τέτοιων έργων προκαλείται από σπασμένα πεζοδρόμια, τα οποία αποτελούν κίνδυνο για τους πεζούς και δυνητικά ανυπέρβλητα εμπόδια για τους χρήστες αναπηρικών αμαξιδίων. Τα έργα αυτά αποτελούν συχνά μέρος άλλων μεγάλων έργων.
Ο Σύνδεσμος Λόρελ Χιλ του Στόκμπριτζ στη Μασαχουσέτη ιδρύθηκε το 1853 και είναι η παλαιότερη ενσωματωμένη εταιρεία εξωραϊσμού χωριών στις Ηνωμένες Πολιτείες.
Γεώργιος Κατσίνας

Βιογραφικά στοιχεία

Ήταν γιος του Λουκά Κατσίνα και καταγόταν από την Θήβα. Δίδυμος αδερφός του ήταν ο Δημήτριος Κατσίνας. Εξελέγη πρώτη φορά βουλευτής Θηβών το 1907 στη θέση του αποβιώσαντος βουλευτή Γεώργιου Πετούση.
Ναύαρχος

Αρχηγός ΓΕΕΘΑ

Ειδικότερα στην Ελλάδα, λαμβάνει το βαθμό αυτό αν επιλεγεί Αρχηγός ΓΕΕΘΑ, έχοντας διατελέσει προηγουμένως Αντιναύαρχος. Αν επιλεγεί στη θέση αυτή, γίνεται ο μοναδικός Έλληνας Αξιωματικός του Πολεμικού Ναυτικού που τον φέρει, ως επικεφαλής των Ενόπλων Δυνάμεων.
Ως Αρχηγός του Γενικού Επιτελείου Εθνικής Άμυνας (Α/ΓΕΕΘΑ), είναι ο κύριος σύμβουλος της πολιτικής ηγεσίας, μέσω του ΚΥΣΕΑ, σε θέματα άμυνας του κράτους. Στο πρόσφατο παρελθόν, Ναύαρχοι έχουν διατελέσει οι Αρχηγοί ΓΕΕΘΑ Παναγιώτης Χηνοφώτης (2005 - 2007) και Ευάγγελος Αποστολάκης (2015 - ).

Ναύαρχος (ε.α.)

Επίσης, ο βαθμός του Ναυάρχου εν αποστρατεία (ε.α.) απονέμεται κατόπιν απόφασης του ΚΥ.Σ.Ε.Α. σε απόστρατους αντιναυάρχους του Πολεμικού Ναυτικού και του Λιμενικού Σώματος - Ελληνικής Ακτοφυλακής, που τερμάτισαν ευδοκίμως την σταδιοδρομία τους.

Ετυμολογία

Η λέξη ναύαρχος συναντάται ήδη από την αρχαία ελληνική γλώσσα και προέρχεται από το ναῦς (πλοίο) + ἄρχω (διοικώ).

Άλλες χώρες

Στο Πολεμικό Ναυτικό αγγλόφωνων χωρών, ο αντίστοιχος βαθμός καλείται Admiral. Σε πολλά κράτη με μεγάλους στόλους δεν είναι ο ανώτατος βαθμός, καθώς υπάρχει και ένας ακόμα υψηλότερος, ο Αρχιναύαρχος (Admiral of the Fleet ή Fleet Admiral / Ναύαρχος του Στόλου), που είναι βαθμός πέντε αστέρων, αντίστοιχος του Στρατάρχη του Στρατού Ξηράς και του Στρατάρχη (Αρχιπτέραρχου) της Πολεμικής Αεροπορίας. Στην Ελλάδα ο βαθμός του Αρχιναυάρχου χρησιμοποιήθηκε από τους βασιλείς Γεώργιο Β΄, Παυλο Α΄ και Κωνσταντίνο Β΄.
Στο Πολεμικό Ναυτικό της Ναζιστικής Γερμανίας υπήρξε επίσης και ο βαθμός Großadmiral (Μέγας Ναύαρχος), τον οποίο κατείχαν μόνον οι Έριχ Ρέντερ και Καρλ Ντένιτς και είναι ομοίου βαθμού με τον Αρχιναύαρχο.
Μνημείο του Μενεκράτη

Το μνημείο

Το μνημείο έχει ύψος  1,4 μ. και διάμετρο 4,7-4,9 μ. Ο αρχιτεκτονικός του τύπος τοποθετείται στην περίοδο 570 -540 π.Χ και είναι όμοιος με τον αρχιτεκτονικό τύπο του κενοταφίου που κατασκευάστηκε προς τιμήν του Κλεόβουλου, στη Λίνδο, στη Ρόδο. Είναι κατασκευασμένος από τοπικό ασβεστόλιθο και σύμφωνα με το ισοδομικό σύστημα τοιχοποιίας, με πέντε οριζόντιες στρώσεις ενώ η οροφή του είναι κωνική. Μαζί με το μνημείο ανακαλύφθηκε και ένα λιοντάρι, που είναι επίσης κατασκευασμένο από ασβεστόλιθο, για το οποίο έχει διατυπωθεί η άποψή ότι ήταν τοποθετημένο πάνω στο κενοτάφιο. Έχει διατυπωθεί όμως και η άποψη ότι ανήκε στο Τάφο του Αρνιάδα. Σήμερα το λιοντάρι του Μενεκράτη εκτίθεται στο Αρχαιολογικό Μουσείο της Κέρκυρας. 
Σύμφωνα με επιγραφή που  υπάρχει στο μνημείο, και η οποία είναι γραμμένη στο Κορινθιακό αλφάβητο και σε δακτυλικό εξάμετρο, το μνημείο κατασκευάστηκε προς τιμήν του Μενεκράτη, που ήταν πρόξενος της Κέρκυρας στην αρχαία πόλη Οιάνθεια (η Οιάνθεια βρισκόταν κοντά στο σημείο όπου σήμερα βρίσκεται το Γαλαξίδι) και ο οποίος χάθηκε στη θάλασσα (πιθανόν σε ναυμαχία). Η επιγραφή αναφέρει επίσης ότι οι κάτοικοι της Κόρκυρας κατασκεύασαν το μνημείο με τη βοήθεια του αδερφού του Μενεκράτη, Πραξιμένη, που έφτασε στην Κόρκυρα από την Οιάνθεια.
«Υιού Τλασίαο Μενεκράτους τόδε σάμα Οιανθέως γενεάν τόδε δ' αυτώ δάμος εποίει- Ης γαρ πρόξενος, δάμου φίλος- αλλ' ενίπόντω Ώλετο• δαμόσιον δε καθίκετο πένθος Οιάνθην. Πραξιμενης δ' αυτώ ι. ηδ' απο πατριδος ενθων Συν δαμω τοδε σαμα κασιγνητοιο πονηθη».
Τόσο το μνημείο όσο και το λιοντάρι ανακαλύφτηκαν το 1843, την περίοδο της Αγγλοκρατίας στην Κέρκυρα, κατά τη διάρκεια εργασιών κατεδάφισης του Βενετικού φρουρίου, στο λόφο της Γαρίτσας, από τον αγγλικό στρατό.
Τάσος Τσιτάκης

Καριέρα

Ο Τσιτάκης ξεκίνησε να αγωνίζεται με την ανδρική ομάδα του Άρη το 1980, κατακτώντας την τρίτη θέση του ελληνικού πρωταθλήματος κατά την πρώτη του χρονιά με την ομάδα. Την ίδια χρονιά τον κάλεσαν να αγωνιστεί στην εθνική Παίδων, συμμετέχοντας στο ευρωμπάσκετ του 1981, με καλύτερη του εμφάνιση στη νίκη της ελληνικής ομάδας εναντίον της αντίστοιχης τουρκικής με 63-60, όπου πέτυχε δεκατρείς πόντους.
Την επόμενη σεζόν, συμμετείχε στο βαλκανικό κύπελλο Εφήβων, με καλύτερη του εμφάνιση στην ήττα της ελληνικής ομάδας από την Γιουγκοσλαβία με 68-86, όπου πέτυχε δέκα πόντους. Το 1982-83, αγωνίστηκε σε έξι παιχνίδια πρωταθλήματος με μέσο όρο 4,2 πόντων, βοηθώντας τον Άρη να κατακτήσει το πρωτάθλημα.
Το καλοκαίρι του 1983, αποτέλεσε στέλεχος της εθνικής Νέων και από εκεί και έπειτα έπαιξε ενεργό ρόλο στην ομάδα του Άρη, παίζοντας σε δέκα αγώνες πρωταθλήματος με μέσο όρο 2,1 πόντων, με τους "κίτρινους" να χάνουν τον τίτλο σε αγώνα μπαράζ από τον Παναθηναϊκό.
Το 1984-85, έπαιξε σε δεκαέξι αγώνες πρωταθλήματος με μέσο όρο 3,5 πόντων, ενώ συμμετείχε στον τελικό του κυπέλλου, όπου οι "κίτρινοι" κατέκτησαν για πρώτη φορά τον τίτλο της συγκεκριμένης διοργάνωσης, κατακτώντας το νταμπλ στις εγχώριες διοργανώσεις.
Την επόμενη χρονιά, ο Άρης κατέκτησε αήττητος το πρωτάθλημα και ο Τσιτάκης συμμετείχε σε δεκαπέντε παιχνίδια με μέσο όρο 3,0 πόντων, ενώ το 1987 κέρδισε και πάλι το νταμπλ, κερδίζοντας εύκολα τον Πανελλήνιο στον τελικό με 110-70. Ο Τσιτάκης έπαιξε σε δεκατρία παιχνίδια με μέσο όρο 2,8 πόντων, στην τελευταία του χρονιά με τους "κίτρινους", πριν αποχωρήσει και συνεχίσει σε ομάδες μικρότερων κατηγοριών μέχρι τα μέσα της δεκαετίας του '90.
Πασαλίκι των Ιωαννίνων

Ιστορία

Το 1787 ο Αλή ανέλαβε τη διοίκηση των Τρικάλων ως ανταμοιβή για την υποστήριξή του στον πόλεμο του σουλτάνου κατά της Αυστρίας. Αυτό δεν ήταν αρκετό για να ικανοποιήσει τις φιλοδοξίες του. Λίγο αργότερα, το 1788, πήρε τον έλεγχο των Ιωαννίνων και ανακηρύχθηκε πασάς. Όπως και άλλοι ημιαυτόνομοι περιφερειακοί ηγέτες που εμφανίστηκαν εκείνη την περίοδο, όπως ο Οσμάν Πασβάνογλου, εκμεταλλεύτηκε την αδυναμία της οθωμανικής κυβέρνησης, ώστε να επεκτείνει ακόμη περισσότερο την επικράτειά του μέχρι να αποκτήσει de facto τον έλεγχο του μεγαλύτερου μέρους της νότιας Αλβανίας, της δυτικής Ελλάδας και της Πελοποννήσου, είτε άμεσα είτε μέσω των γιων του. Οι μηχανορραφίες του Αλή έγιναν δεκτές από την οθωμανική κυβέρνηση στην Κωνσταντινούπολη ως μείγμα σκοπιμότητας - θεωρήθηκε καλύτερο να έχει τον Αλή ως σύμμαχο παρά ως εχθρό - και αδυναμίας, καθώς η κεντρική κυβέρνηση δεν είχε αρκετή δύναμη για να τον αποβάλει εκείνη τη στιγμή.
Το 1820 ο Αλή διέταξε τη δολοφονία ενός πολιτικού αντιπάλου στην Κωνσταντινούπολη. Ο μεταρρυθμιστής σουλτάνος ​​Μαχμούτ Β΄, ο οποίος προσπάθησε να αποκαταστήσει την εξουσία της Υψηλής Πύλης, εκμεταλλεύτηκε αυτή την ευκαιρία για να κινηθεί εναντίον του Αλή διατάζοντας την αποπομπή του. Ο Αλή αρνήθηκε να παραιτηθεί από τις επίσημες θέσεις του και αντέταξε σθεναρή αντίσταση στον οθωμανικό στρατό, καθώς πολυάριθμα τουρκικά στρατεύματα πολεμούσαν τον τρομερό στρατό του Αλή. Στις 4 Δεκεμβρίου 1820 ο Αλή Πασάς και οι Σουλιώτες σχημάτισαν έναν αντιοθωμανικό συνασπισμό, στον οποίο οι Σουλιώτες συνεισέφεραν με στρατιώτες. Αρκετοί εκ των συμμάχων του Αλή τελικά τον εγκατέλειψαν. Τον Ιανουάριο του 1822, Οθωμανοί πράκτορες δολοφόνησαν τον Αλή Πασά και έστειλαν το κεφάλι του στον σουλτάνο. Μετά το θάνατό του, το πασάλικι έπαυσε να υφίσταται και συγχωνεύθηκε με το πασαλίκι του Βερατίου για την επιστροφή στην προηγούμενη κατάσταση του εγιαλετίου των Ιωαννίνων με τα σαντζάκια των Ιωαννίνων, του Βερατίου, του Αργυροκάστρου και της Πρέβεζας.
Χορηγός (αρχαίο θέατρο)

Ο χορηγός στην αρχαία Αθήνα ονομάζονταν κυριολεκτικά ο αρχηγός του θεατρικού χορού, αλλά και ο κάθε πολίτης που έκανε δωρεές για την ανάπτυξη των πολιτισμικών θεσμών. Το επίσημο αξίωμα ονομάζονταν χορηγία. Στους ρωμαϊκούς χρόνους το αξίωμα ονομάζονταν χοραγία.
Ο χορηγός συγκροτούσε μια ομάδα πολιτών, οι οποίοι υπηρετούσαν στο θέατρο ως χορός, και τους προσέφερε στέγαση αλλά και σίτιση για τις πρόβες. Φρόντιζε για όλες τις ανάγκες τους και συχνά πλήρωνε και τον χοροδιδάσκαλο που τους έκανε μαθήματα. Πλήρωνε τις φορεσιές για τους ηθοποιούς και άλλες έκτακτες ανάγκες, τα «παραχορήματα», τους κομπάρσους, δεύτερο βοηθητικό χορό, και διάφορες άλλες ανάγκες, μέχρι και το γεύμα μετά την παράσταση. Για την προσφορά του αυτή ο χορηγός ανταμείβονταν με κοινωνική καταξίωση, έφερε τον τρίποδα, ενώ το όνομά του αποθανατίζονταν στις επίσημες επιγραφές πριν ακόμα και από τον ποιητή. Στους ρωμαϊκούς χρόνους, ο χοραγός, όπως ονομάζονταν μετά, είχε λιγότερα καθήκοντα και ήταν υπεύθυνος μόνο για τις ενδυμασίες των ηθοποιών.
Rapture of the Deep (τραγούδι)

Σύνθεση

Το τραγούδι ξεκινάει με μελωδία ανατολίτικου ρυθμού από την κιθάρα, για να συμβαδίσουν τα πλήκτρα, το μπάσο και τα τύμπανα, πατώντας στο συγκεκριμένο ρυθμό. Το στυλ του κομματιού κινείται σε progressive rock μονοπάτια, με αρκετές εναλλαγές και σόλο πλήκτρων και κιθάρας, διατηρώντας το βασικό ρυθμό του.

Ζωντανές εκτελέσεις

Το "Rapture of the Deep" αποτέλεσε μέρος των ζωντανών εμφανίσεων του συγκροτήματος για την περιοδεία της προώθησης του δίσκου, η οποία, σύμφωνα με τον κιμπορντίστα Ντον Έρεϊ, διήρκεσε έξι χρόνια, ως το 2011. Στην περιοδεία "Smoke on the Nation", η οποία έλαβε χώρα στον Καναδά το χειμώνα του 2012, το συγκεκριμένο τραγούδι ήταν το μόνο κομμάτι του δίσκου "Rapture of the Deep" το οποίο συμπεριλαμβανόταν στο set list του συγκροτήματος.
Δίπυλον

Χρήση

Το Δίπυλο βρισκόταν 60 μέτρα από την Ιερά Πύλη, που ήταν η αφετηρία της πομπής για την Ελευσίνα στα πλαίσια των Μεγάλων Μυστηρίων. Παρόλα αυτά είναι πολύ πιθανό οι πιστοί να χρησιμοποιούσαν και τη μεγαλύτερη πύλη του Διπύλου. Ο Παυσανίας κατά την περιήγησή του   ξεκίνησε από εκεί και δεν κάνει καμία αναφορά στην Ιερά Πύλη,  πιθανότατα επειδή το Δίπυλο ήταν η μόνη πύλη της κλασικής οχύρωσης που είχε διατηρηθεί σε καλή κατάσταση μέχρι τα χρόνια εκείνα. Φαίνεται πως οι Αθηναίοι το συντηρούσαν και το εξωράιζαν λόγω της μνημειακής μορφής του.
2511 Πάτερσον

Φυσικά χαρακτηριστικά

Ο φασματικός τύπος του Πάτερσον είναι V. O Πάτερσον περιστρέφεται γύρω από τον εαυτό του μία φορά κάθε 4 ώρες και 9 λεπτά.
Ενωτική Κίνηση ΕΑΒ

Η Ενωτική Κίνηση ΕΑΒ είναι συνδικαλιστική παράταξη που δημιουργήθηκε τον Ιούλιο του 2013 η οποία συνδέεται με την ΕΑΒ. Ο Νεκτάριος Μπανάκας είναι ο Ιδρυτής και Πρόεδρος της παράταξης, Πρόεδρος του Σωματείου Εργαζομένων ΕΑΒ από το 2013 ως το 2017, είναι ο Εκπρόσωπος των Εργαζομένων στο Δ.Σ. της ΕΑΒ Α.Ε. από το 2015 ως σήμερα. Άλλα σημαντικά ιδρυτικά στελέχη υπήρξαν ο Ιωάννης Γραμματικάκης και ο Μιχάλης Βαλαβάνης.
Η Ενωτική Κίνηση ΕΑΒ πιστεύει στον ανεξάρτητο συνδικαλισμό, χωρίς κομματικές αγκυλώσεις. 
Στις εκλογές που ακολούθησαν τον Σεπτέμβρη του 2013 στην Ελληνική Αεροπορική Βιομηχανία (ΕΑΒ) η παράταξη κέρδισε την πλειοψηφία των ψήφων και είναι η πρώτη παράταξη σε όλες τις εκλογικές διαδικασίες στην ΕΑΒ, μέχρι τον Οκτώβριο του 2018.
Haggard (συγκρότημα)

Ιστορία

Το συγκρότημα δημιουργήθηκε το 1989 και αρχικά έπαιζε death metal. Τα μέλη επέλεξαν να αλλάξουν το μουσικό ύφος του, έπειτα από τον πρώτο τους δοκιμαστικό δίσκο, Introduction το 1992, δημιουργώντας έτσι ένα συγκρότημα με συμφωνικές μελωδίες και κλασικά μουσικά όργανα, αλλά με λαϊκά θέματα. Το μουσικό άλμπουμ And Thou Shalt Trust... the Seer σηματοδότησε την πορεία τους το 1997. Μετά από το δεύτερο άλμπουμ Awaking the Centuries (τη ζωή του προφήτη Νοστράδαμου), έκαναν περιοδεία στο Μεξικό δύο φορές. Το 2004, κυκλοφόρησαν το τρίτο τους άλμπουμ Eppur Si Muove, το οποίο σχετίζεται με την ζωή του μελετητή, Galileo Galilei, ο οποίος καταδικάστηκε σε κατ' οίκον περιορισμό για την υποτιθέμενη δημιουργία αίρεσης, από την Καθολική εκκλησία, γιατί κατά την άποψη αυτής ο εν λόγω επιστήμονας υποστήριζε και δικαιολογούσε τον ισχυρισμό του Κοπέρνικου, ότι η Γη περιστρέφεται γύρω από τον ήλιο.
Ακριβώς πριν κυκλοφορήσει το άλμπουμ τους Awaking The Centuries, το συγκρότημα είχε τον υψηλότερο αριθμό μουσικών, οι οποίοι υπολογίζονταν σε 21 μέλη. Όλα τα τραγούδια τους γράφτηκαν από τον τραγουδιστή και κιθαρίστα, Asis Nasseri.
Το τέταρτο άλμπουμ, Tales of Ithiria, κυκλοφόρησε το 2008 και είναι βασισμένο σε μία φανταστική ιστορία.
Το 2010, το συγκρότημα πραγματοποίησε την πρώτη του συναυλία, η οποία συνοδευόταν από συμφωνική ορχήστρα. Οι Haggard έπαιξαν μαζί με τη φιλαρμονική ορχήστρα της Φιλιππούπολης, στη Βουλγαρική πόλη της Φιλιππούπολης στις 19 Απριλίου το 2010.
Το επόμενο άλμπουμ θα σχετίζεται με τα παραμύθια των αδελφών Grimm.
Αύγουστος Φερδινάνδος της Πρωσίας

Βιογαφία

Ήταν ο τέταρτος γιος του Φρειδερίκου-Γουλιέλμου Α΄ της Πρωσίας και της Σοφίας-Δωροθέας των Γουέλφων-Αννοβέρου, κόρης του Γεωργίου Α΄ της Βρετανίας.
Το 1813 απεβίωσε στο Βερολίνο σε ηλικία 83 ετών.
Αββαείο της Ίσοβας

Ίδρυση

Το Αββαείο της Ίσοβας ιδρύθηκε στις αρχές του 13ου αιώνα από μοναχούς προερχόμενους από το Αββαείο του Ωτκόμπ. Κατεστράφη το 1263 από τους Βυζαντινούς.
Όνομα πλοίου

Το όνομα πλοίου είναι ένα από τα κύρια χαρακτηριστικά στοιχεία, αν όχι το πρώτο της εξατομίκευσης του πλοίου που επιλέγεται ελεύθερα από τον πλοιοκτήτη, σύμφωνα με τον Κώδικα Ιδιωτικού Ναυτικού Δικαίου και που υποχρεούται τούτο να φέρεται στις παρειές (μάσκες) του σκάφους, καθώς και στη πρύμνη με το όνομα του λιμένα νηολόγησης.
Μετονομασία του πλοίου μπορεί να γίνει μόνο υπό τη νόμιμες προϋποθέσεις όπως προβλέπονται, με γενόμενη σχετική εγγραφή στο νηολόγιο του πλοίου, και με έκδοση νέων πιστοποιητικών αξιοπλοΐας και ασφάλειας. Ειδικότερα για ενυπόθηκα πλοία μετονομασία μπορεί να γίνει μόνο με τη συναίνεση των ενυπόθηκων δανειστών και με ταυτόχρονη ενημέρωση του αρμόδιου ναυτικού υποθηκοφύλακα.
Ναυτιλιακές εταιρείες με μεγάλο σχετικά στόλο εμπορικών πλοίων συνηθίζουν να θέτουν δύο ονόματα όπου το πρώτο προσδιορίζει και την εταιρεία όπως Ολύμπικ Σκάι ή Ολύμπικ Βάλεϋ κλπ. της εταιρείας Ωνάση, ή και με αρίθμηση π.χ. Πετρόλα 1, Πετρόλα 22, Πετρόλα 30 κλπ. της εταιρείας Ι. Λάτση.
Τα πολεμικά πλοία, παρότι και αυτά νηολογούνται, φέρουν στις παρειές και πρύμνη το επιχειρησιακό αριθμόγραμμο π.χ. Α-310, D-25 κλπ όπου το γράμμα αντιστοιχεί σε τύπο πολεμικού σκάφους, ενώ το όνομα φέρεται σε περίοπτη θέση συνήθως στο μεσόστεγο.
Αριστοτέλης Μισός

Βιογραφία

Ο Αριστοτέλης Μισός γεννήθηκε στις 2 Δεκεμβρίου του 1959 στην Ορμήδεια της Κύπρου. Ομιλεί, πέρα από τα ελληνικά που είναι και η μητρική του γλώσσα, τα αγγλικά. Έχει κάνει σπουδές στο Τμήμα Νομικής του Αριστοτελείου Πανεπιστημίου Θεσσαλονίκης. Έπειτα από την αποφοίτησή του, άρχισε να εργάζεται ως δικηγόρος.
Είναι νυμφευμένος με τη Ζωή Παπαδοπούλου και έχει τρεις υιούς.

Πολιτική σταδιοδρομία

Διετέλεσε αντιπρόεδρος της Νεολαίας του Δημοκρατικού Συναγερμού (ΝΕΔΗΣΥ) Λάρνακας. 
Το 2003 έγινε μέλος της Επαρχιακής Εκτελεστικής Γραμματείας του Δημοκρατικού Συναγερμού. Διετέλεσε μέλος του διοικητικού συμβουλίου της Αρχής Ηλεκτρισμού Κύπρου και πρόεδρος του διοικητικού συμβουλίου της Αναθεωρητικής Αρχής Αδειών. 
Την περίοδο 2003 έως 2013, ήταν αναπληρωτής επαρχιακός γραμματέας του Δημοκρατικού Συναγερμού.
Συμμετείχε στις βουλευτικές εκλογές του 2011 στην Εκλογική Περιφέρεια Λάρνακας με τον ΔΗΣΥ αλλά δεν εκλέχτηκε. Ωστόσο, το 2013, ο βουλευτής Εκλογικής Περιφέρειας Λάρνακας του ΔΗΣΥ, Τάσος Μητσόπουλος, διορίστηκε Υπουργός Συγκοινωνιών και Έργων στην Κυβέρνηση Νίκου Αναστασιάδη. Πρώτος επιλαχών για τη θέση του στη βουλή ήταν ο Αριστοτέλης Μισός, ο οποίος ανέλαβε καθήκοντα βουλευτή στις 7 Μαρτίου του 2013. Διεκδίκησε επανεκλογή στις βουλευτικές εκλογές του 2016 αλλά δεν εκλέχτηκε.
Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών και μέλος της Κοινοβουλευτικής Επιτροπής Συγκοινωνιών και Έργων.
Ηλίας Οικονομόπουλος

Βιογραφικά στοιχεία

Γεννήθηκε το 1906 και σπούδασε νομικά. Εργάστηκε ως δικηγόρος και εξελέγη βουλευτής στην εκλογική περιφέρεια Αργολίδας  με τη Νέα Δημοκρατία στις εκλογές του 1974. Με τη σύζυγό του, Καλλιρρόη, απέκτησαν παιδιά.
Απεβίωσε σε ηλικία 79 ετών και κηδεύτηκε από τον ιερό ναό Αγίου Πέτρου Άργους, στις 17 Δεκεμβρίου 1985.
Εκτάριο

Το εκτάριο (διεθνές σύμβολο ha) είναι μονάδα μέτρησης επιφανείας. Ένα εκτάριο ισούται με 100 άρια ή 10.000 τετραγωνικά μέτρα, δηλαδή 10 στρέμματα. Στην Κύπρο το εκτάριο αντιστοιχεί σε 10 δεκάρια. Το εκτάριο αντιστοιχεί με τετράγωνο του οποίου κάθε πλευρά έχει μήκος 100 μέτρα.

Ετυμολογία

Η λέξη εκτάριο προέρχεται από την γαλλική λέξη hectare (εκτάρ), η οποία προέρχεται από την αρχαία ελληνική λέξη ἑκατόν και την γαλλική(;) λέξη are, (προφέρεται "αρ"), η οποία είναι επιφάνεια μεγέθους εκατό τετραγωνικών μέτρων. Δηλαδή, εάν ένα Άριο είναι 10μ × 10μ = 100 τ.μ. , τότε ένα εκτάριο είναι 100μ × 100μ = 10.000 τ.μ.
Χριστιανός Αλβέρτος του Χόενλοε-Λάνγκενμπουργκ

Βιογραφία

Ήταν ο πρωτότοκος γιος τού Λουδοβίκου κόμη, μετέπειτα πρίγκιπα, τού Χόενλοε-Λάνγκενμπουργκ και της Ελεονώρας, κόρης τού Λουδοβίκου-Κράτο κόμη του Νασσάου-Ζάαρμπρυκεν.
Υπηρέτησε ως αντιστράτηγος στον στρατό της Ολλανδίας. Το 1764 ο πατέρας του από κόμης αναβαθμίστηκε σε πρίγκιπα από τον Φραγκίσκο Α΄ της Αγίας Ρωμαϊκής Αυτοκρατορίας.
Grumman F2F

Σχεδιασμός και ανάπτυξη

Η κατασκευάστρια Grumman είχε δημιουργήσει το επιτυχημένο διθέσιο μαχητικό FF, που ήταν αρκετά ταχύτερο ακόμα και από τα μονοθέσια μαχητικά της εποχής του, με αποτέλεσμα το Ναυτικό να της αναθέσει την ανάπτυξη νέου μονοθέσιου μαχητικού, του XF2F-1. Ήταν οπλισμένο με δύο πολυβόλα των 7,62 mm. Επίσης περιλαμβάνονταν υδατοστεγή διαμερίσματα προκειμένου να μειωθεί το βάρος και να αυξηθούν οι πιθανότητες επιβίωσης σε περίπτωση αναγκαστικής προσθαλάσσωσης. Το πρωτότυπο πραγματοποίησε την παρθενική του πτήση στις 18 Οκτωβρίου 1933 φτάνοντας μέγιστη ταχύτητα 369 km/h σε ύψος 2600 m,  δηλαδή κατά 35 km/h μεγαλύτερη από του FF-1 στο ίδιο ύψος, χάρη στον πειραματικό αστεροειδή κινητήρα XR-1534-44 Twin Wasp Junior. Ήταν επίσης πιο ευέλικτο από το προαναφερθέν διθέσιο.

Επιχειρησιακή ιστορία

Στις 17 Μαΐου 1934 το Ναυτικό παρήγγειλε 54 μαχητικά F2F-1. Το πρώτο παραδόθηκε στις 19 Ιανουαρίου 1935. Αργότερα παραγγέλθηκε ένα ακόμα προς αντικατάσταση αεροσκάφους που συνετρίβη στις 16 Μαρτίου 1935, φέρνοντας το σύνολο στα 55. Το τελευταίο παραδόθηκε στις 2 Αυγούστου 1935. Τα F2F-1 παρέμειναν στις μονάδες πρώτης γραμμής από το 1935 μέχρι το 1939 που αντικαταστάθηκαν από τα πιο σύγχρονα Grumman F3F. Μέχρι τον Σεπτέμβριο του 1940 όλα είχαν αντικατασταθεί και χρησιμοποιούνταν σαν εκπαιδευτικά ή βοηθητικά.
Στέλλα Χασκίλ

Βιογραφία

Το πατρικό της επίθετο είναι Γαέγου . Ο πατέρας της, Χαΐμ Γαέγος, από τα λίγα που έχουν γίνει γνωστά γι' αυτόν, μέσα από αφηγήσεις συγγενικών προσώπων, είναι ότι είχε μεγάλη διαφορά ηλικίας από την σύζυγό του και μητέρα της Στέλλας Χασκίλ, καθώς άγνωστη παραμένει και η ακριβής ημερομηνία γέννησης του. Πιθανολογείται μόνο ότι βρίσκεται μεταξύ 1870-1875. Γεννημένος στη Θεσσαλονίκη, πολύ ευκατάστατος, απ' ότι φαίνεται λόγω του επαγγέλματος του, εμπόριο σιδήρου. Από τις κόρες του δεν έλειπε τίποτα, φρόντιζε για την προίκα τους όντας ακόμα όλες σε πολύ μικρή ηλικία. Δυστυχώς, όμως, με την εισβολή των Γερμανών στη Θεσσαλονίκη, όλα έγιναν στάχτη και ο ίδιος πέθανε γύρω στο 1941-42.
Βαλκανικής καταγωγής, η μητέρα της Πέρλα Καμχή, γεννημένη στα Σκόπια το 1890, φτάνει με τους γονείς της, το 1911, στη Θεσσαλονίκη, απ' όπου και αρχίζει η οδύσσεια της. Παντρεύεται τον Χαΐμ Γαέγος το 1911 και φέρνει στον κόσμο 5 κορίτσια: την Ραχήλ(1912-17 Δεκέμβρη 1998), την Ασιρέα (1914-1934 ή 36), την Στέλλα (1918-1954), την Έλλη(Λιλή) (1920-1982) και τη Δώρα (1925-). Περί το 1927-28, την βρίσκουμε ξαναπαντρεμένη με τον Ανδρέα Δαπόλλα. Μαζί του αποκτά στις 25 Δεκεμβρίου 1929, την τελευταία της κόρη, Μαρίκα. Η Πέρλα φεύγει απ' τη ζωή γύρω στο 1961.
Κορυφαία φυσιογνωμία του ρεμπέτικου τραγουδιού, στη σύντομη ζωή της, πρόλαβε να καταγράψει την υπέροχη φωνή της σε 102 καταπληκτικές ερμηνείες πρώτη φωνή και 30 ακόμη δεύτερη φωνή. Τπ 1945 παντρεύτηκε τον Ιακώβ Ιεχασκέλ και στην επαγγελματική της ζωή χρησιμοποίησε το καλλιτεχνικό ψευδώνυμο Χασκίλ.
Πρώτο  τραγούδι που ηχογράφησε με το επίθετο Χασκίλ σε δίσκο ήταν οι ''Σεβιλιάνες'' του Γιώργου Λαύκα το 1947.το 1934 είχε ηχογραφήσει 2 δίσκους με το πατρικό της Γαέγου προπολεμικά οι 2 ήταν μανέδες Στα 7 χρόνια που της απέμειναν είχε την τύχη να ηχογραφήσει μερικά από τα ωραιότερα τραγούδια του Τσιτσάνη (''Ακρογιαλιές δειλινά'', ''Αράπικο λουλούδι'', ''Γκιουλ Μπαχάρ'', ''Κάποια μάνα αναστενάζει'', ''Της φτώχειας τα κουρέλια'') του Καλδάρα "Νύχτωσε χωρίς φεγγάρι", του Βαμβακάρη "Μες' στη χασάπικη αγορά". του Χιώτη "Θέλω άντρα να αγαπάει" και πολλών άλλων δημιουργών.
Η φωνή της Στέλλας Χασκίλ είχε την αυστηρότητα του κλασσικού ρεμπέτικου, αλλά και την ευλυγισία των μεγάλων φωνών του δημοτικού και του λαϊκού.
Πέθανε σε ηλικία 36 χρονών στην Αθήνα, στις
28 Φεβρουαρίου 1954.
Πρωτοεμφανίστηκε, πριν τον πόλεμο, σε κέντρα της Θεσσαλονίκης και αργότερα κατέβηκε και αυτή στην Αθήνα όπου και άρχισε συνεργασία με όλους τους μεγάλους συνθέτες της εποχής: Βασίλη Τσιτσάνη, Απόστολο Χατζηχρήστο, Μάρκο Βαμβακάρη, Μανώλη Χιώτη, Απόστολο Καλδάρα και άλλους.
Μεγάλες επιτυχίες της το "Νύχτωσε χωρίς φεγγάρι", "Μες στη χασάπικη αγορά", "Της φτώχειας τα κουρέλια", "Πάλιωσε το σακάκι μου", τα οποία και σφράγισε με την ανεπανάληπτη, βελουδένια της φωνή.
Μάριος Ιεχασκέλ
Βερόπουλος

Ιστορία

Η εταιρεία ιδρύθηκε το 1973, όταν το πρώτο σούπερ μάρκετ Βερόπουλος άνοιξε στην Αθήνα και έως το τέλος του 2015, η αλυσίδα διέθετε 180 καταστήματα και 4.500 εργαζόμενους σε κάθε γωνιά της ελληνικής επικράτειας. Παράλληλα ήταν ο αποκλειστικός συνεργάτης της SPAR για την Ελλάδα, γεγονός που της έδινε τη δυνατότητα χρήσης του σήματος και διάθεσης των προϊόντων SPAR. Έξω από την Ελλάδα ο Βερόπουλος λειτουργεί σούπερ μάρκετ στη Βόρεια Μακεδονία, όπως τα Vero, και στη Σερβία ως τα SuperVero.

Εξαγορές

Η πρώτη μεγάλη εξαγορά της εταιρίας ήταν αυτή των σούπερ μάρκετ Αθηνά (24 καταστήματα σε όλη την Ελλάδα) το 1993. Οχτώ χρόνια αργότερα θα εξαγοράσει την Πανεμπορική (43 καταστήματα σε 11 πόλεις της Ελλάδας) ενώ το 2007 τις αλυσίδες Τροφίνο και Αστέρας στην Αθήνα.
Στις αρχές Μαΐου του 2015 υπήρξε ενδιαφέρον εξαγοράς των δραστηριοτήτων της εταιρίας στην Ελλάδα από τον όμιλο Σκλαβενίτης. Όμως, η εξαγορά δεν ολοκληρώθηκε ποτέ και ενδιαφέρον εκδηλώθηκε από τον όμιλο ΜΕΤRO της οικογένειας Παντελιάδη. Η Επιτροπή Ανταγωνισμού ενέκρινε την εξαγορά της αλυσίδας από τον όμιλο τον Ιανουάριο του 2016.
Τον Φεβρουάριο του 2016, οι δραστηριότητες της Βερόπουλος στην Ελλάδα, αποσχίστηκαν από αυτές του εξωτερικού και εξαγοράστηκαν από τον όμιλο Μετρό της οικογένειας Παντελιάδη, μετά από έγκριση της Επιτροπής Ανταγωνισμού τον Ιανουάριο της ίδιας χρονιάς,και τελικώς όλα τα καταστήματα της αλυσίδας Βερόπουλος μπήκαν υπό το σήμα της My Market. 
Αντίστοιχα το σήμα της Spar αποχώρησε από την Ελλάδα τον Φλεβάρη του 2016 λόγω της εξαγοράς της Βερόπουλος από την Μετρό Α.Ε.Β.Ε. (METRO Cash and Carry και My Market). Ωστόσο η Spar επέστρεψε ξανά στην ελληνική αγορά το 2017 με τη δημιουργία της Spar Hellas σε συνεργασία με τους ομίλους αγορών "Αστέρας" και "Mesis".

Εξαγορά

Μετά από συσσωρευμένες ζημιές ο όμιλος Βερόπουλου εξαγοράστηκε από την οικ. Παντελιάδη και από τότε δραστηριοποιείται στην Ελλάδα μόνο στον τομέα των πρατηρίων υγρών καυσίμων ενώ διατηρεί την αλυσίδα vero στις Βαλκανικές χώρες με κύκλους εργασιών περίπου στα 123 εκ. ευρώ. Η εξαγορά της Βερόπουλος ήταν η τρίτη μεγαλύτερη εξαγορά αλυσίδας σούπερ-μάρκετ στην Ελλάδα μετά την εξαγορά της Μαρινόπουλος από την Σκλαβενίτης το 2015.